Elina Gustafsson (s. 6. helmikuuta 1992) on uransa marraskuussa 2020 terveyssyisstä lopettanut suomalainen nyrkkeilijä, joka otteli urallaan 105 ottelua, joista voitti 84 ja hävisi 21. Hän tyrmäsi vastustajansa yhdessä ottelussa, eikä tullut itse koskaan tyrmätyksi. Hänen seuransa oli kevääseen 2017 asti Porin NMKY, vuosina 2017–2019 Tampereen Voimailuseura ja ennen lopettamistaan Helsingin Tarmo. Aikaisemmin myös Porin Pyrintöä edustanut Gustafsson voitti MM-pronssia Astanassa 2016, EM-kultaa Sofiassa 2018 ja useita Suomen mestaruuksia, sekä kaksi Pohjoismaiden mestaruutta vuosina 2015 ja 2016. Hänen henkilökohtainen valmentajinaan toimivat Porissa Marko Pennanen, Tampereella Maarit Teuronen ja Helsingissä Joni Turunen.